Woord-Skatte Gemyn op Tsumeb: #PrayForLasVegas
Las Vegas is die nuutste plek waarvoor gebed gevra word... ons ken nou al die lys van die onlangse verlede wat insluit London, Parys, Brussels... Wat moet ons bid vir hierdie plekke, plekke waar die meeste inwoners in elk geval sonder God en sy gebod lewe? Wil hulle voor gebid word? Moet hulle iets leer of moet ons dalk iets leer uit hierdie rampe?
Ons hoef nie regtig te raai nie, want Jesus het toe Hy op 'n stadium met 'n soortgelyke ramp gekonfronteer is, baie insiggewende en duidelike kommentaar gelewer... Lees gerus Lukas 13:1-9. Mense bring hier vir Hom die nuus van 'n menseslagting deur die wrede Pilatus.
Jesus se reaksie (soos gewoonlik) is onverwags. Hy vaar nie uit in veroordeling teen Pilatus of die vermoordes nie. Hy gee ook nie allerhande slim verklarings vir die misdaad nie. Dis seker wat hulle sou wou gehad het, - dat Jesus die korrupte Romeinse regering van die dag sou slegsê. Of was daar iets fout met die godsdiens van die slagoffers? (terloops dis wat ons sou wou gehad het as dit in ons tyd gebeur het - "Ja, daardie goddelose dobbelaars van Las Vegas moet vir hulle kry...") Nee, Hy kom met 'n deurdringende teenvraag. "Toe antwoord Jesus hulle: "Dink julle dat hierdie Galileërs groter sondaars was as al die ander Galileërs omdat dit met hulle gebeur het? Nee, sê Ek vir julle, maar as julle julle nie bekeer nie, sal julle net soos hulle ook almal omkom!" (Vers 2,3)
Die punt is : Die geluide wat ons hoor (massamoord, onreg of rampe) is waarskuwingskote vir die eindoordeel wat verseker kom. Ons moenie redekawel oor ander se skuld of onskuld nie, maar die hand in eie boesem steek...
Uitstel van die oordeel is 'n geleentheid wat aangegryp moet word. Hierdie geleentheid is vandag! Dis die boodskap van die gelykenis wat Jesus nou vertel in vers 6 tot 9. Hierdie gelykenis van die onvrugbare vyeboom volg dus logies op die voorafgaande.
"Laat hom nog hierdie jaar staan..." NOU is nog genadetyd. Hierdie genadetyd sal egter nie vir altyd duur nie. Benut dit nou!
Hier is twee groot sake wat ons hier moet raaksien en prakties toepas op onsself. Die gelykenis teken vir ons aan die een kant 'n besonder geduldige tuinier en aan die ander kant 'n onvrugbare boom wat eintlik net in die pad is, maar tog ten spyte daarvan buitengewone sorg en aandag kry. Bedink en herkou bietjie hierdie twee gedagtes. Dink oor die boom... ekself, onsself... mag ons onsself sien vir wie ons is ... ondankbaar, onvrugbaar, van weinig nut vir God en sy Koninkryk. Laat ons nadink en onsself toets... "Het ek die afgelope jaar die vrugte van die Heilige Gees gedra, was daar liefde en blydskap en tevredenheid in my lewe, kon God sy doel met my bereik of was daar eerder onrein en bose gedagtes, gesindhede van onvergewensgesindheid, wraakgevoelens, bitterheid? Het ons Hollywood se modes en gewoontes nagevolg in plaas van God se Woord?" Dink aan al die voorregte en geleenthede wat na ons kant gekom het... bo alles die evangelie van die Seun van God wat die volle prys vir sondaars betaal het! Wat was ons reaksie, het ons omgedraai en Jesus gevolg of het ons net soos Israel volhard in ongeloof en sonde? Mag die Heilige Gees ons oortuig van sonde en verdorwenheid... Maar kyk ook na die Tuinier... sien sy vriendelike gesig, sien die merke in sy hande en voete! Jesus Christus... luister na sy pleitroep, sy uitnodiging... Hy wil jou en my (en die oorlewendes in Las Vegas) nog 'n kans gee...
Sleutelwoorde: Bekering - noodsaak, Geleenthede om te benut, Las Vegas, Massamoord, Onregverdige tragedie
Anoniem 03 Oktober 2017 08:30
Dink jy regtig die lys van "rampe" is 'n metode van Hom om mense oor te haal om hulle te bekeer? Dink jy nie dit is bietjie siek om aaklige insidente te gebruik om 'n liefdesboodskap te versprei nie?
Johannes de Koning 03 Oktober 2017 08:56
Anoniem, ek antwoord jou baie graag:
1. Dit gaan natuurlik nie oor wat ek dink nie, maar oor wat die duidelike boodskap van Lukas 13 soos hierbo verwys is, beteken. Jesus dring baie duidelik in die lig van die tragiese moord op die Galileers aan op bekering en onderstreep dit met die gelykenis van die onvrugbare vyeboom.
2. Jou verstaan van liefde blyk gebrekkig te wees. Om mense dringend te waarsku teen die oordeel wat gaan kom, wat oneindig groter is as enige ander ramp op aarde is heeltemal binne die lyn van God se liefde! Las Vegas is 'n piekniek teen God se wraak op die oordeelsdag!
Anoniem 03 Oktober 2017 10:14
1. Ek gee nie om om te sê ek dink NIE dit is Sy metode nie.
2. Hoekom bangmaakstories gebruik om 'n liefdesboodskap te versprei. Ek verstaan seker die liefde verkeerd.
P.S. Ek dink nie Las Vegas slagoffers gaan hou van jou aanmerking "Las Vegas is 'n piekniek teen God se wraak op die oordeelsdag!" nie.
Johannes de Koning 03 Oktober 2017 10:48
Jy het baie antwoorde, maar jou antwoorde word nie uit die Heilige Skrif gestaaf nie.
Hoe kan jy Jesus se waarskuwings as "bangmaakstories" afmaak? Jesus maak dikwels van oordeelsgeskiedenisse uit die verlede gebruik om die erns van die komende oordeel te illustreer soos byv. die sondvloed uit die tyd van Noag en die geval van Lot se vrou.
Dit gaan hoegenaamd nie oor wat Ek of JY dink nie, dit gaan oor die duidelike woorde van Jesus self. Hy praat dikwels van die dreigende oordeel om mense te waarsku om betyds te bekeer!
Anoniem 04 Oktober 2017 19:08
Word "God se wraak op oordeelsdag" regtig nog verkondig?
Glo mense regtig nog Jesus gaan op 'n dag op 'n wolk in die hotspot Jerusalem aankom en links en regs "God se wraak", wat Las Vegas se insident na 'n piekniek laat lyk, begin uitdeel aan al die nie-bekeerdes? Regtig?
Dit is nie hoe ek liefde verstaan nie.
Johannes de Koning 05 Oktober 2017 07:29
Anonieme vriend, jy mis die punt. Dit gaan nie oor wat verkondig word of hoe jy dinge verstaan nie. Dit gaan oor die duidelike boodskap van die Bybel. Jesus self het dit meer as enigiemand anders duidelik gemaak dat daar 'n oordeel kom en dat God sy wraak gaan uitoefen! Jy moet maar 'n keuse maak of jy die Woord gaan glo of nie! (en dan die gevolge dra)
En ek wonder ook maar net waarom is jy skaam vir jou naam?
Andries Gous 05 Oktober 2017 10:41
Die werklikheid van God se liefde is juis in Sy reddingsplan vir die wereld te kry.
Maar die mens sal dit nie verstaan nie, nooit nie want ons lewens is self gesentreerd en nie God gesentreerd.
Slegs wanneer ons God se genade en Christus se offer verstaan op grond van die verduideliking van die Heilige Gees kan ons regtig verstaan en dan aanvaar.